CELEX: 32021D1776
Language: hu
Date: 2021-10-05 00:00:00
Title: A Tanács (EU) 2021/1776 végrehajtási határozata (2021. október 5.) a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról szóló 2009/791/EK határozat módosításáról

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 360/112
               
            
         A TANÁCS (EU) 2021/1776 VÉGREHAJTÁSI HATÁROZATA
         (2021. október 5.)
         a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról szóló 2009/791/EK határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 168. és 168a. cikke az adóalanyoknak a számukra adóköteles tevékenységeik céljaira értékesített termékek és nyújtott szolgáltatások után felszámított hozzáadottérték-adó (héa) levonásához való jogát szabályozza. A Németországi Szövetségi Köztársaság (a továbbiakban: Németország) felhatalmazást kapott olyan eltérő intézkedés bevezetésére, amelynek célja az, hogy kizárja a levonási jog hatálya alól a termékek és szolgáltatások után felszámított héát, amennyiben az említett termékeket és szolgáltatásokat az adóalany több mint 90 %-ban magán céljaira vagy az alkalmazottainak céljaira, illetve általában vállalkozásidegen célokra vagy nem gazdasági tevékenységekre használja fel.
                  
               
                     (2)
                  
                  
                     A 2000/186/EK tanácsi határozat (2) eredetileg arra hatalmazta fel Németországot, hogy bevezessen és 2002. december 31-ig alkalmazzon a 77/388/EGK tanácsi irányelv (3) 6. és 17. cikkétől eltérő intézkedéseket. A 2003/354/EK tanácsi határozat (4) felhatalmazta Németországot, hogy 2004. június 30-ig alkalmazzon egy, a 77/388/EGK irányelv 17. cikkétől eltérő intézkedést. A 2004/817/EK tanácsi határozat (5)2009. december 31-ig meghosszabbította az említett felhatalmazást.
                  
               
                     (3)
                  
                  
                     A 2009/791/EK tanácsi határozat (6) felhatalmazta Németországot egy, a 2006/112/EK irányelv 168. cikkétől eltérő intézkedés alkalmazásának folytatására. Több, egymást követő meghosszabbítás után az említett felhatalmazás 2021. december 31-én hatályát veszti.
                  
               
                     (4)
                  
                  
                     A 2009/162/EU tanácsi irányelv (7) kiegészítette a 2006/112/EK irányelvet a 168a. cikkel annak érdekében, hogy a levonást a tényleges üzleti célú használat arányára korlátozza, és ezáltal eredményesebben alkalmazza azon elvet, amely szerint az adólevonás csak annyiban merül fel, amennyiben az érintett termékeket és szolgáltatásokat az adóalany vállalkozásának céljaira használják fel. A 2009/791/EK határozat 1. cikkét módosították annak érdekében, hogy tartalmazzon hivatkozást a 2006/112/EK irányelv 168a. cikkére. A 2009/791/EK határozat címének ezért hivatkoznia kell a 2006/112/EK irányelv 168a. cikkére is.
                  
               
                     (5)
                  
                  
                     Németország a Bizottságnál 2021. február 19-én iktatott levelében arra irányuló kérelmet nyújtott be a Bizottsághoz, hogy az adóalany által több mint 90 %-ban magán vagy vállalkozásidegen célokra – ideértve a nem gazdasági tevékenységeket is – felhasznált termékek és szolgáltatások után felszámított héának a levonási jog hatálya alól történő teljes mértékű kizárását célzó, a 2006/112/EK irányelv 168. és 168a. cikkétől eltérő intézkedés (a továbbiakban: a különös intézkedés) alkalmazásának folytatására vonatkozó felhatalmazást hosszabbítsák meg (a továbbiakban: a kérelem). Németország a kérelemhez csatolt egy, a különös intézkedés alkalmazásáról szóló jelentést, amely tartalmazza a 2009/791/EK határozat 2. cikke által előírt, a héa levonására vonatkozó jog tekintetében alkalmazott felosztási arány felülvizsgálatát.
                  
               
                     (6)
                  
                  
                     A 2006/112/EK irányelv 395. cikke (2) bekezdésének második albekezdése értelmében a Bizottság 2021. március 17-én kelt leveleiben továbbította a kérelmet a többi tagállamnak. A Bizottság 2021. március 18-án kelt levelében értesítette Németországot arról, hogy rendelkezik a kérelem elbírálásához szükséges valamennyi információval.
                  
               
                     (7)
                  
                  
                     Németország szerint a különös intézkedés nagyon eredményesnek bizonyult a héabeszedés egyszerűsítése, valamint az adócsalás és adókikerülés megelőzése terén. A különös intézkedés csökkenti a vállalkozásokra és az adóhatóságokra háruló adminisztratív terheket, mivel nincs szükség azon termékek és szolgáltatások későbbi használatának ellenőrzésére, amelyek esetében a beszerzésük idején alkalmazandó volt a levonási jog hatálya alól való kizárás. Németországot ezért fel kell hatalmazni arra, hogy további korlátozott ideig – 2024. december 31-ig – folytassa a különös intézkedés alkalmazását.
                  
               
                     (8)
                  
                  
                     Amennyiben Németország úgy véli, hogy szükséges a felhatalmazás 2024 utánra történő meghosszabbítása, 2024. március 31-ig kérelmet kell benyújtania a Bizottsághoz, csatolva ahhoz egy, a különös intézkedés alkalmazásáról szóló jelentést, amelynek tartalmaznia kell az alkalmazott felosztási arány felülvizsgálatát.
                  
               
                     (9)
                  
                  
                     A különös intézkedésnek nem lesz kedvezőtlen hatása az Unió héából származó saját forrásaira.
                  
               
                     (10)
                  
                  
                     A 2009/791/EK határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2009/791/EK határozat a következőképpen módosul:
            
                        1.
                     
                     
                        A cím helyébe a következő szöveg lép:
                        „A Tanács 2009/791/EK határozata (2009. október 20.) a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására történő felhatalmazásáról”.
                     
                  
                        2.
                     
                     
                        A 2. cikk helyébe a következő szöveg lép:
                        
                           „2. cikk
                           Ez a határozat 2024. december 31-én hatályát veszti.
                           Bármely, az e határozatban előírt eltérő intézkedés meghosszabbítása iránti kérelmet 2024. március 31-ig be kell nyújtani a Bizottsághoz.
                           Az ilyen kérelemhez csatolni kell egy, az ezen intézkedés alkalmazásáról szóló jelentést, amely tartalmazza a héa levonására vonatkozó jog tekintetében az e határozat alapján alkalmazott felosztási arány felülvizsgálatát.”
                        
                     
                  
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak a Németországi Szövetségi Köztársaság a címzettje.
         
         
            Kelt Luxembourgban, 2021. október 5-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  HL L 347., 2006.12.11., 1. o.
         
         
            (2)  A Tanács 2000/186/EK határozata (2000. február 28.) a tagállamok forgalmi adóra vonatkozó jogszabályainak összehangolásáról (közös hozzáadottértékadó-rendszer: egységes adóalap-megállapítás) szóló 77/388/EGK hatodik irányelv 6. és 17. cikkétől eltérő intézkedések alkalmazásának a Németországi Szövetségi Köztársaság részére történő engedélyezéséről (HL L 59., 2000.3.4., 12. o.).
         
            (3)  A Tanács 77/388/EGK hatodik irányelve (1977. május 17.) a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).
         
            (4)  A Tanács 2003/354/EK határozata (2003. május 13.) Németországnak a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 17. cikkétől eltérő intézkedés alkalmazására való felhatalmazásáról (HL L 123., 2003.5.17., 47. o.).
         
            (5)  A Tanács 2004/817/EK határozata (2004. november 19.) Németországnak a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 17. cikkétől eltérő intézkedés alkalmazására való felhatalmazásáról (HL L 357., 2004.12.2., 33. o.).
         
            (6)  A Tanács 2009/791/EK határozata (2009. október 20.) a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazására történő felhatalmazásáról (HL L 283., 2009.10.30., 55. o.).
         
            (7)  A Tanács 2009/162/EU irányelve (2009. december 22.) a közös hozzáadottértékadó-rendszerről szóló 2006/112/EK irányelv különböző rendelkezéseinek módosításáról (HL L 10., 2010.1.15., 14. o.).